На основу члана 36. став 4. и члана 39. став 8. Закона о полицији („Службени гласник РС”, бр. 6/16, 24/18 и 87/18),

Влада доноси

**УРЕДБУ**

**О ВРСТАМА НАОРУЖАЊА, МУНИЦИЈЕ, СРЕДСТАВА ПРИНУДЕ И ОПРЕМИ ПОЛИЦИЈСКИХ СЛУЖБЕНИКА**

**I. УВОДНЕ ОДРЕДБЕ**

**Предмет уредбе**

**Члан 1.**

Овом уредбом уређују се врсте наоружања, муниције, средстава принуде и опрема полицијских службеника.

**Дефиниције**

**Члан 2.**

Наоружањем, у смислу ове уредбе, сматра се основно и посебно наоружање са припадајућом муницијом, које се користи у обављању послова овлашћених службених лица.

Средствима принуде, у смислу ове уредбе, сматрају се оне врсте средстава принуде које се примењују под условима прописаним законом, осим физичке снаге.

Опремом, у смислу ове уредбе, сматра се опрема која се користи у обављању послова полицијских службеника и која се, по правилу, носи уз униформу.

Поред опреме прописане овом уредбом, полицијски службеници у обављању послова из надлежности организационе јединице користе и другу опрему која не представља наоружање и средства принуде.

**II. НАОРУЖАЊЕ**

**Члан 3.**

Наоружање може бити основно и посебно наоружање.

**Члан 4.**

Основно наоружање je полуаутоматски пиштољ калибра 9 mm или револвер калибра 38 специјал.

**Члан 5.**

Посебно наоружање је:

1) кратко и дуго ватрено оружје (репетирајуће, полуаутоматско и аутоматско) калибра до 20 mm;

2) гасно оружје;

3) сигнално оружје;

4) оружје за испаљивање хемијских средстава.

Посебно наоружање специјалне и посебних јединица полиције уређује се посебним прописом.

**III. СРЕДСТВА ПРИНУДЕ**

**Члан 6.**

Врсте средстава принуде су:

1) распршивач са надражујућим средством;

2) електромагнетна средства;

3) службена палица;

4) средства за везивање;

5) специјална возила;

6) службени пси;

7) службени коњи;

8) средства за запречавање;

9) уређаји за избацивање млазева воде;

10) хемијска средства;

11) посебне врсте оружја и средстава;

12) ватрено оружје.

**IV. ОПРЕМА**

**Члан 7.**

Опрема полицијских службеника је:

1) опрема припадника полиције;

2) опрема припадника Специјалне антитерористичке јединице;

3) опрема припадника посебних јединица полиције;

4) опрема припадника ватрогасно-спасилачких јединица.

Опрема из става 1. тач. 1-3) овог члана може бити основна и додатна.

На појединачним деловима опреме, односно додатне опреме из става 1. овог члана, налазе се ознаке на основу којих се може утврдити идентитет полицијског службеника.

**1. Основна опрема**

**Члан 8.**

Основна опрема полицијских службеника из члана 7. став 1. тач. 1)–3) је опасач са пратећом опремом који се носи уз униформу.

**2. Додатна опрема**

**а) Додатна опрема припадника полиције**

**Члан 9.**

Додатна опрема уз редовну униформу припадника полиције је опрема:

1) припадника полиције који обављају делатности полиције коришћењем бицикла;

2) припадника полиције који обављају делатности полиције коришћењем мопеда;

3) припадника полиције који обављају делатности полиције коришћењем мотоцикла и квадова;

4) припадника полиције који обављају делатности контроле и регулисања саобраћаја и вршења увиђаја саобраћајних незгода;

5) припадника полиције који обављају делатности полиције надзора државне границе;

6) припадника полиције који обављају делатности полиције на пловилима;

7) припадника полиције који обављају делатности полиције водича службених паса;

8) припадника полиције који обављају делатности полиције у екстремно хладним условима у туристичко-планинским центрима.

**Члан 10.**

Додатна опрема уз интервентну униформу припадника полиције је:

1) рефлектујући прслук;

2) тактички прслук;

3) камуфлажни комплет.

**б) Додатна опрема припадника Специјалне антитерористичке јединице (САЈ)**

**Члан 11.**

Додатна опрема уз вежбовну униформу припадника САЈ је:

1) опрема припадника САЈ који обављају делатност водича службених паса;

2) опрема припадника САЈ који обављају делатност на пловилима;

3) опрема припадника САЈ који обављају делатност снајперисте.

**Члан 12.**

Додатна опрема уз интервентну униформу припадника САЈ је опрема која се користи приликом извођења активности на планини у зимским условима.

**в) Додатна опрема припадника посебних јединице полиције**

**Додатна опрема припадника Жандармерије**

**Члан 13.**

Додатна опрема уз интервентну униформу припадника Жандармерије је:

1) опрема припадника Жандармерије која се користи приликом обављања редовних послова и задатака;

2) опрема припадника Жандармерије који обављају делатности на води, на пловилима и под водом;

3) опрема припадника Жандармерије који обављају делатности и обуку у туристичко-планинским центрима;

4) опрема припадника Жандармерије који обављају делатности коришћењем квадова;

5) опрема припадника Жандармерије који обављају делатности борбеним возилима;

6) опрема припадника Жандармерије који обављају делатност снајперисте.

**Додатна опрема припадника Хеликоптерске јединице**

**Члан 14.**

Додатна опрема уз интервентну униформу припадника Хеликоптерске јединице је опрема припадника ваздухопловне технике.

**Додатна опрема припадника Јединице за обезбеђење одређених личности и објеката (ЈЗО)**

**Члан 15.**

Додатна опрема уз интервентну униформу припадника ЈЗО је опрема припадника ЈЗО која се користи приликом обављања редовних послова и задатака.

**Додатна опрема припадника Јединице за заштиту (ЈЗ3)**

**Члан 16.**

Додатна опрема уз интервентну униформу припадника ЈЗ3 је опрема припадника ЈЗ3 која се користи приликом обављања редовних послова и задатака.

**Додатна опрема припадника Полицијске бригаде**

**Члан 17.**

Додатна опрема уз интервентну униформу припадника Полицијске бригаде је:

1) опрема која се користи приликом обављања редовних послова и задатака;

2) опрема за припаднике Полицијске бригаде-водиче службеног пса;

3) опрема за припаднике Полицијске бригаде-коњанике;

4) опрема за припаднике Полицијске бригаде који обављају послове противдиверзионе заштите.

**Додатна опрема припадника Интервентне јединице 92**

**Члан 18.**

Додатна опрема уз интервентну униформу припадника Интервентне јединице 92 је дводелни водоотпорни комплет.

**г) Опрема припадника ватрогасно-спасилачких јединица**

**Члан 19.**

Опрема која се користи уз униформу припадника ватрогасно-спасилачких јединица је:

1) тактички ранац;

2) транспортна торба;

3) сува транспортна врећа;

4) тактички опасач са додацима;

5) маска са филтером;

6) полу маска са филтером;

7) мултифункционални нож;

8) штитници за лактове и колена;

9) торбица за држање апорта и поводника;

10) заштитна опрема за службене псе.

Опрема која се користи уз радну униформу припадника ватрогасно-спасилачких јединица је:

1) опрема за ватрогасце-спасиоце који се ангажују на ванредним догађајима у теренским условима;

2) опрема за ватрогасце-спасиоце који изводе обуке;

3) опрема за ватрогасце-спасиоце који обављају послове одржавања ватрогасно-спасилачких уређаја, справа и опреме;

4) опрема за ватрогасце-спасиоце који обављају ватрогасно-спасилачке послове на планинама у екстремно хладним условима у туристичко-планинским центрима.

**Члан 20.**

Опрема уз интервентну униформу припадника ватрогасно-спасилачких јединица је:

1) опрема за интервенције у ванредним догађајима на отвореном простору (пожари ниског растиња, шумски пожари и друге интервенције);

2) опрема за чланове специјалистичких тимова за спасавање и рад на води;

3) опрема за чланове специјалистичких тимова за спасавање из рушевина;

4) опрема припадника ватрогасно-спасилачких јединица приликом обављања послова коришћењем моторних санки и квадова у зимским условима;

5) опрема припадника ватрогасно-спасилачких јединица приликом обављања послова заштите и спасавања;

6) опрема за припаднике ватрогасно-спасилачких јединица - водиче службених паса.

**V. ПРЕЛАЗНЕ И ЗАВРШНЕ ОДРЕДБЕ**

**Члан 21.**

Појединачни делови опреме утврђују се актом министра.

Количина и рокови трајања опреме, као и врсте наоружања и средстава принуде које задужују полицијски службеници и организационе јединице, утврђују се актом министра унутрашњих послова о материјалној формацији Министарства.

**Члан 22.**

Министарство води евиденције наоружања и муниције, средстава принуде и опреме, у складу са прописима.

**Члан 23.**

Набавка наоружања, муниције, средстава принуде и опреме прописаних овом уредбом спроводи се у складу са кадровским планом и расположивим финансијским средствима.

До спровођења набавки из става 1. овог члана полицијски службеници користе наоружање, муницију, средства принуде и опрему сагласно прописима који су важили до дана ступања на снагу ове уредбе.

**Члан 24.**

Ступањем на снагу ове уредбе престаје да важи Уредба о врстама наоружања и опреме полицијских службеника Министарства унутрашњих послова („Службени гласник РС”, број 27/06).

**Члан 25.**

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-6809/2023

У Београду, 27. јула 2023. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић |